**Rentaablus** oli Eesti vokaal-instrumentaalansambel, mis tegutses aastail 1979–1989.

Ansambli lõid samasse sõpruskonda kuulunud klassi- ja koolikaaslased Urmas ja Alar Soots, Margus Hanson ja Rein Kinkar, kes kõik läksid peale keskkooli õppima Tartu Riikliku Ülikooli majandusteaduskonda. Ansamblit kutsuti ka Tartu ülikooli majandusteaduskonna üliõpilaste ansambliks. Hiljem liitus ansambliga Margus Hansoni pinginaaber Alar Karis, kes läks õppima veterinaariat Eesti Põllumajanduse Akadeemias.

Mängiti kantrimuusikat, eeskuju olid Kukerpillid. Kõik ansambli liikmed laulsid, algusaegadel mängiti vaid akustilistel pillidel.

Ansambli muusikaliselt tugevamad liikmed olid muusikakooli akordioni eriala lõpetanud Rein Kinkar ja mõnda aega muusikakoolis käinud Alar Karis, kes oskas viiulit mängida.

Ansambli nime ristiisa oli tollane Eesti Üliõpilaste Ehitusmaleva (EÜE) tegelane Igor Gräzin, kes tuli veel nimeta bändiga vestlema pärast nende esinemist ühel 1979. aasta talvisel EÜE üritusel. Gräzin pakkus ansambli nimeks sõna rentaabel, millest kohendamise järel sai Rentaablus.

1978. aastal astus Rentaablus üles festivalil Tartu Sügis, kus sai suure publikumenu osaliseks, neid plaksutati korduvalt lavale tagasi.

Rentaablus mängis malevapidudel, Tartu levimuusikapäevadel, Tartu 2. ehitusvalitsuse pidudel (kuhu neid kutsus Olari Taal), Tartu noortemajas Sõprus keskealiste tantsuõhtutel ja teistel pidudel. Ansambel oli kaasatud Priit Aimla näidendis "Liftis kinni", kus mängis sketšide vahepalasid. Rentaablus mängis kolmel korral telesaates "Viljaveski" ja kahel korral telesaates "Reklaamiklubi". Ansambel käis esinemas ka Eestist väljaspool: Koola poolsaarel, Pavlodaris, Poolas, Moskvas Patrice Lumumba nimelises ülikoolis protestilaulude konkursil. Nõukogude aja lõpul, 1990 käidi turneel Tšehhoslovakkias ja Saksamaal.

Rentaabluse viimastel tegevusaastatel mängisid ansamblis Alar Sootsi ja Alar Karise asemel teised muusikaliselt võimekad tudengid.

Pärast ansambli tegevuse lõppu esines see taas 2007. aasta oktoobris Tartu ülikooli 375. aastapäeva puhul Athena Keskuses toimunud kontserdil "Rohkem kui kontsert", kus esinesid ka teised endised tudengibändid. Sõpruskonnana on pillid kätte võetud bändiliikmete või nende lähedaste sünnipäevadel.

Ansambli koosseis
-----------------

* Rein Kinkar – mandoliin, akordion, vokaal
* Margus Hanson – basskitarr, vokaal
* Alar Karis – viiul, vokaal
* Alar Soots – bandžo, mandoliin, akordion, vokaal
* Urmas Soots – kitarr, vokaal

Viited
------

1. 1 2  Leemet Prits (4. mai 2010). "Margus on laulnud EÜEs ja kooris ning teinud bändi". *Õhtuleht*. Originaali arhiivikoopia seisuga 3. september 2021. Vaadatud 3. septembril 2021.
2. ↑  "Tartu ülikooli majandusteaduskonna üliõpilaste ansambel "Rentaablus" esinemas". *Universitas Tartuensis DSpace*. Originaali arhiivikoopia seisuga 3.09.2021. Vaadatud 03.09.2021.
3. 1 2 3 4 5 6 7 8  "Bändimees Margus Hanson". *Anne & Stiil*. 07.04.2010. Originaali arhiivikoopia seisuga 04.09.2021. Vaadatud 03.09.2021.
4. 1 2  "Meenuta ansamblit Rentaablus koos kantrimuusik Alar Karisega". *ERR.ee Menu*. 31.08.2021. Originaali arhiivikoopia seisuga 1.09.2021. Vaadatud 03.09.2021.
5. ↑  Kairit Tsäro-Mirme (24. september 2021). "Kodust putku pannud isa, rahamasinast bänd ja teistele vastumeelne kurameerimine: õpetaja, konkurent ja sõbrad kirjeldavad Alar Karise elu". *kroonika.delfi.ee*. Originaali arhiivikoopia seisuga 24. september 2021. Vaadatud 30. septembril 2021.
6. ↑  Raimu Hanson (8. oktoober 2007). "Professoribändid käisid ülevaatusel". *Postimees*. Originaali arhiivikoopia seisuga 3. september 2021. Vaadatud 3. septembril 2021.
7. ↑  Greete Lehepuu (5. september 2021). "Noore Alar Karise sokutas äi piimakombinaati tööle". *Eesti Ekspress*. Originaali arhiivikoopia seisuga 5. september 2021. Vaadatud 5. septembril 2021.
8. 1 2 3 4 5  "Rentaablus". *rateyourmusic.com*.

Välislingid
-----------

* Ansambel Rentaablus. Eesti Rahvusringhäälingu arhiiv, esmaeeter 15.11.1986